Predkladacia správa

Správa o výsledkoch medzivládnej konferencie k Zmluve zakladajúcej ústavu pre Európu predstavuje obsahové zhodnotenie výsledku medzivládnej konferencie Európskej únie, ktorá bola úspešne zavŕšená na zasadnutí Európskej rady v Bruseli v dňoch 17. – 18. júna 2004 prijatím textu Ústavnej zmluvy. Podrobnejšie sa materiál venuje analýze kľúčových ustanovení Ústavnej zmluvy z pohľadu realizácie národných záujmov Slovenskej republiky.  

Cieľom Ústavnej zmluvy je predovšetkým posilnenie demokratického charakteru, transparentnosti a efektívnosti Európskej únie. Európska ústava konsoliduje primárne právo, približuje občanom európsky projekt a inštitúcie, zjednodušuje rozhodovacie procesy a umožňuje rozšírenej Únii efektívne plniť úlohu globálneho partnera v novom multipolárnom svete.

Predkladaný materiál pracuje s textom uverejneným v dokumente označenom ako CIG 00087/04, CIG 00087/04 add 01 a add 02. Ide o predbežné znenie, kde v prípade slovenskej verzie mohlo dôjsť k miernym vecným a štylistickým úpravám. Oproti pôvodnému textu právny servis EÚ upravil číslovanie paragrafov, ktoré je v predkladanom materiále zohľadnené, pričom zachovávame odkaz aj na pôvodné číslovanie tak, aby bolo možné porovnanie na základe označenia článkov v mandáte vlády Slovenskej republiky. 

Predkladaný materiál je rozčlenený na 7 častí:

Úvodné všeobecné zhodnotenie Ústavnej zmluvy sumarizuje genézu medzivládnej konferencie, približuje štruktúru Ústavnej zmluvy, vysvetľuje základné parametre reformy primárneho práva Európskej únie a ich premietnutie v texte Ústavnej zmluvy.

Druhú časť materiálu tvorí vyhodnotenie plnenia mandátu vlády Slovenskej republiky na medzivládnej konferencii, týkajúceho sa o. i. zloženia Európskej komisie, názvu zmluvy a znenia jej preambuly, spôsobu rozhodovania kvalifikovanou väčšinou, vymedzenia oblastí  jednomyseľného rozhodovania a prehĺbenia spolupráce v rámci Spoločnej zahraničnej a bezpečnostnej politiky EÚ.  

Kľúčové otázky úpravy rozhodovania kvalifikovanou väčšinou a realizácie európskej zahraničnej a bezpečnostnej politiky v Ústavnej zmluve sú podrobne rozpracované v nasledujúcich dvoch častiach materiálu.

Piata časť je venovaná problematike Charty základných práv a jej inkorporácie do primárneho práva Európskej únie vrátane otázky interpretácie a rozsahu aplikácie jej jednotlivých ustanovení.

Analýzu textu Ústavnej zmluvy z pohľadu vymedzenia kompetencií Európskeho parlamentu a národných parlamentov členských štátov Európskej únie podáva šiesta časť dokumentu.

V poslednej časti materiálu je prehľadne vysvetlená aktuálna problematika ratifikácie Ústavnej zmluvy, rozpracovaná na podmienky Slovenskej republiky.

V prílohe materiálu je tiež uvedený Protokol o úlohe národných parlamentov v Európskej únii a Protokol o uplatňovaní zásad subsidiarity a proporcionality. 

Text predbežnej konsolidovanej verzie Ústavnej zmluvy a jej príloh je prístupný na webovej stránkach www.europa.eu.int a www.foreign.gov.sk aj v slovenskom jazyku. 

Materiál prešiel medzirezortným pripomienkovým konaním. Materiál nemá zvýšený dopad na štátny rozpočet a zároveň nemá dopad na zamestnanosť a životné prostredie.